

[panoráma](https://vaci-naplo.hu/category/panorama/)

Magyar Valentin Kocsis Zoltán-díjas lett

**Május 23–24-én rendezték meg a Zeneakadémián a Kocsis Zoltán-díj zongora kategóriájának élő fordulóját, ahol *Pellet Sebestyén* és *Magyar Valentin* nyerte el a díjat megosztva.** A Kocsis–Hauser Alapítvány által 2022-ben alapított elismerést összesen három kategóriában ítélték oda – számolt be róla a papageno.hu.

Legutóbb például a weimari Liszt Zongoraversenyre sikerei kapcsán olvashattunk róluk, hiszen Pellet Sebestyén és Magyar Valentin volt az, akik kiérdemelték, hogy képviselhessék országunkat ezen a rangos eseményen, ahol Magyar Valentin 3. helyezést ért el.

De úgy tűnik hozzá kell szoknunk ahhoz, hogy ennek a két ifjú zenésznek a nevével leginkább párban találkozhatunk. Ugyanis a Kocsis–Hauser Alapítvány által 2022-ben alapított Kocsis Zoltán-díj meghallgatásán 14 művész közül újból ők ketten bizonyultak a legjobbnak zongora kategóriában. Különdíjat kapott *Balogh Ádám* és *Szokolay Ádám*, a svájci Alice Rosner Alapítvány pedig *Dömjén Szilvesztert* díjazta.

Az ünnepélyes díjátadót és gálakoncertet június 12-én a Zeneakadémia Solti Termében fogják megrendezni. A kuratórium tagjai pedig *Hauser Adrienne* zongoraművész, a Kocsis-Hauser Alapítvány alapítója, a kuratórium elnöke, *Berkes Kálmán* klarinétművész, karmester, a Győri Filharmonikusok művészeti vezetője, *Jean-Efflam Bavouzet* (Franciaország) zongoraművész, a Royal Northern College of Music vendégprofesszora, *Herboly Domonkos*, a Nemzeti Filharmonikusok főigazgatója, *Takács-Nagy Gábor* hegedűművész, karmester és *dr. Vigh Andrea* hárfaművész, a Liszt Ferenc Zeneművészeti Egyetem rektora voltak.